แนะช่วงหน้าร้อนประชาชนควรเลือกซื้ออาหารทะเลจากสถานที่ปลอดภัย เชื่อถือได้ เน้นปรุงสุก
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า ในช่วงหน้าร้อน อาหารทะเลจะเน่าเสียง่าย จึงทำให้ผู้ประกอบการบางรายใช้วิธีการที่ผิดเพื่อรักษาความสดและชะลอการเน่าเสียของอาหารทะเล ด้วยการแช่ฟอร์มาลีน ซึ่งเป็นการกระทำที่ผิดกฎหมาย สารฟอร์มาลีนเป็นสารที่ห้ามนำมาใส่อาหารเพราะหากกินอาหารที่ปนเปื้อนฟอร์มาลีนในปริมาณ 60-90 มิลลิกรัม จะทำให้เป็นพิษต่อระบบทางเดินอาหาร อาจมีอาการปวดศีรษะอย่างรุนแรง หัวใจเต้นเร็ว แน่นหน้าอก ปากและคอแห้ง คลื่นไส้อาเจียน ถ่ายท้องปวดท้องอย่างรุนแรง กระเพาะอาหารอักเสบ เกิดแผลในกระเพาะอาหาร ปัสสาวะไม่ออก หมดสติ ถ้าปล่อยไว้อาจทำให้เสียชีวิต เพราะระบบหมุนเวียนโลหิตล้มเหลว ประชาชนจึงควรเลือกซื้ออาหารทะเลจากแหล่งที่เชื่อถือได้ เช่น ตลาดที่ได้มาตรฐาน “ ตลาดสด น่าซื้อ” ของกรมอนามัย ซึ่งจะมีการสุ่มตรวจการปนเปื้อนสารฟอร์มาลีนอยู่เสมอและควรสังเกตอาหารทะเลที่จะเลือกซื้อต้องสด เมื่อซื้ออาหารทะเลมาแล้ว หากไม่นำมาปรุงกินทันที ควรล้างทำความสะอาดแยกเก็บใส่ตู้เย็น  ที่ช่องแช่แข็ง หากแช่ในอุณหภูมิ -1 ถึง 1 องศาเซลเซียส จะเก็บได้ 1-2 วัน ก่อนนำมาปรุงอาหารต้องล้างด้วยน้ำสะอาดอีกครั้ง ที่สำคัญเน้นปรุงสุกด้วยความร้อน หลีกเลี่ยงการกินแบบดิบ หรือสุกๆ ดิบๆ และขอให้ยึดหลัก กินร้อน ช้อนกลาง  ล้างมือ เพื่อลดความเสี่ยงโรคอาหารเป็นพิษ และอุจจาระร่วง